SPRÁVA KOMISIE EURÓPSKEMU PARLAMENTU A RADE

o výkone právomoci prijímať delegované akty udelenej Komisii podľa nariadenia Európskeho parlamentu a Rady (EÚ) 2016/1076 z 8. júna 2016, ktorým sa uplatňujú opatrenia na výrobky s pôvodom v určitých štátoch, ktoré sú súčasťou skupiny afrických, karibských a tichomorských (AKT) štátov, stanovené v dohodách, ktorými sa uzatvárajú alebo ktoré vedú k uzatvoreniu dohôd o hospodárskom partnerstve (predtým známe ako nariadenie o prístupe na trh)

I. Úvod

Nariadenie (ES) č. 1528/2007 (tzv. nariadenie o prístupe na trh) sa prijalo s cieľom upraviť dovozný režim EÚ pre africké, karibské a tichomorské krajiny, ktoré mali dojednané dohody o hospodárskom partnerstve (DHP). Tieto krajiny boli uvedené v prílohe I k uvedenému nariadeniu.

Botswana, Kamerun, Pobrežie Slonoviny, Fidži, Ghana, Keňa, Namíbia a Svazijsko do mája 2013 neprijali opatrenia potrebné na ratifikáciu svojich príslušných DHP. V dôsledku toho bola v súlade s článkom 2 ods. 3 nariadenia (ES) č. 1528/2007, a najmä jeho písmenom b), príloha I k uvedenému nariadeniu zmenená tak, že tieto krajiny z nej boli odstránené. Na uvedené krajiny sa na základe nariadenia (EÚ) č. 527/2013 z 21. mája 2013 od 1. októbra 2014 prestal vzťahovať režim prístupu na trh povolený podľa nariadenia (ES) č. 1528/2007.

Nariadením (EÚ) č. 527/2013 sa takisto zmenilo nariadenie (ES) č. 1528/2007 tak, že sa Komisii udelila právomoc prijímať delegované akty v súlade s článkom 290 Zmluvy o fungovaní Európskej únie. Komisia bola splnomocnená prijímať delegované akty s cieľom prispôsobiť prílohu I k nariadeniu o prístupe na trh tak, aby sa do nej opätovne zaradili príslušné krajiny AKT hneď, ako uzatvoria s EÚ rokovania o DHP.

Botswana, Kamerun, Pobrežie Slonoviny, Fidži, Ghana, Namíbia a Svazijsko boli do júla 2014 opätovne zaradené do prílohy I k nariadeniu o prístupe na trh prostredníctvom delegovaných nariadení (EÚ) č. 1025/2014, č. 1026/2014 a č. 1027/2014 z 25. júla 2014 a Keňa bola do uvedenej prílohy zaradená prostredníctvom delegovaného nariadenia č. 1387/2014 zo 14. novembra 2014, keďže ukončili rokovania a prijali opatrenia potrebné na ratifikáciu svojich dohôd.

Nariadenie o prístupe na trh bolo viackrát podstatným spôsobom zmenené, a preto jeho znenie bolo v záujme jasnosti nariadením (EÚ) 2016/1076 z 8. júna 2016 (ďalej len „nariadenie“) prepracované. Okrem toho sa príslušným nariadením Komisia splnomocnila prijímať delegované akty:

·na účely zmien prílohy I s cieľom doplniť do nej regióny alebo štáty, ktoré ukončili rokovania o dohode, aby sa na ne mohol vzťahovať najmä ochranný mechanizmus stanovený v nariadení (článok 2 ods. 2),

·na účely zmien prílohy I s cieľom odstrániť z nej regióny alebo štáty (článok 2 ods. 3),

·na účely opätovného zaradenia tých regiónov alebo štátov do prílohy I, ktoré z nej boli odstránené na základe nariadenia (EÚ) č. 527/2013 a ktoré odvtedy, ako k takémuto odstráneniu došlo, prijali opatrenia potrebné na ratifikáciu svojich príslušných dohôd (článok 3),

·na účely doplnenia prílohy, v ktorej sa stanoví režim uplatniteľný na výrobky s pôvodom v Južnej Afrike (článok 4 ods. 3),

·na účely technických zmien prílohy II (Pravidlá pôvodu), pokiaľ sa to bude vyžadovať v záujme zohľadnenia zmien iných colných predpisov Únie (článok 5 ods. 3) a

·na účely zmien článku 6 (Administratívna spolupráca) a článkov 9 až 20 (Všeobecné ochranné ustanovenia), ktoré sa môžu vyžadovať v dôsledku rozdielov medzi nariadením a dohodami podpísanými a predbežne uplatňovanými alebo uzatvorenými v súlade s článkom 218 ZFEÚ s regiónmi alebo štátmi uvedenými v prílohe I (článok 21).

Právomoc prijímať delegované akty bola Komisii udelená za podmienok stanovených v článku 22 nariadenia.

Lesotho, Mozambik, Samoa a Južná Afrika boli po prijatí opatrení potrebných na ratifikáciu svojich príslušných DHP v sledovanom období zaradené do prílohy I k nariadeniu prostredníctvom delegovaných nariadení (EÚ) 2017/1550 a (EÚ) 2017/1551 zo 14. júla 2017 a delegovaného nariadenia (EÚ) 2019/821 z 12. marca 2019.

II. Právny základ

Podľa článku 22 ods. 2 nariadenia (EÚ) 2016/1076 sa právomoc prijímať delegované akty uvedená v článku 3 uvedeného nariadenia udelila Komisii na obdobie piatich rokov od 21. júna 2013. Právomoc prijímať delegované akty uvedené v článku 2 ods. 2 a 3, článku 4 ods. 3, článku 5 ods. 3 a článku 21 nariadenia (EÚ) 2016/1076 sa Komisii udelila na obdobie piatich rokov od 20. februára 2014. Delegovanie právomoci sa automaticky predlžuje na rovnako dlhé obdobia.